仏説無量寿経


白文 
 この節には、一部のコンピュータや一部の閲覧ソフトで表示できない文字が含まれています。

巻上 
佛說無量壽經卷上
 曹魏天竺三藏康僧鎧譯

我聞如是 一時佛 住王舎城 耆闍崛山中 與大比丘衆 万二千人倶 一切大聖 神通已達 其名曰 尊者了本際 尊者正願 尊者正語 尊者大號 尊者仁賢 尊者離垢 尊者名聞 尊者善實 尊者具足 尊者牛王 尊者優樓頻蠃迦葉 尊者伽耶迦葉 尊者那提迦葉 尊者摩訶迦葉 尊者舍利弗 尊者大目犍連 尊者劫賓那 尊者大住 尊者大淨志 尊者摩訶周那 尊者滿願子 尊者離障 尊者流潅 尊者堅伏 尊者面王 尊者果乘 尊者仁性 尊者嘉樂 尊者善來 尊者羅云 尊者阿難 皆如斯等 上首者也 

又與大乘 衆菩薩倶 普賢菩薩 妙德菩薩 慈氏菩薩等 此賢劫中 一切菩薩 又賢護等 十六正士 善思議菩薩 信慧菩薩 空無菩薩 神通華菩薩 光英菩薩 慧上菩薩 智幢菩薩 寂根菩薩 願慧菩薩 香象菩薩 寶英菩薩 中住菩薩 制行菩薩 解脱菩薩 皆遵普賢 大士之德 具諸菩薩 無量行願 安住一切 功德之法 遊歩十方 行權方便 入佛法藏 究竟彼岸 於無量世界 現成等覺 處兜率天 弘宣正法 捨彼天宮 降神母胎 從右脇生 現行七歩 光明顯曜 普照十方 無量佛土 六種振動 擧聲自稱 吾當於世 爲無上尊 釋梵奉侍 天人歸仰 示現算計 文藝射御 博綜道術 貫練群籍 遊於後園 講武試藝 現處宮中 色味之間 見老病死 悟世非常 棄國財位 入山學道 服乘白馬 寶冠瓔珞 遣之令還 捨珍妙衣 而著法服 剃除鬚髮 端坐樹下 勤苦六年 行如所應 現五濁刹 隨順群生 示有塵垢 沐浴金流 天按樹枝 得攀出池 靈禽翼從 往詣道場 吉祥感徴 表章功祚 哀受施草 敷佛樹下 加趺而坐 奮大光明 使魔知之 魔率宮屬 而來逼試 制以智力 皆令降伏 得微妙法 成最正覺 釋梵祈勸 請轉法輪 以佛遊歩 佛吼而吼 扣法鼓 吹法螺 執法劍 建法幢 震法雷 曜法電 澍法雨 演法施 常以法音 覺諸世間 光明普照 無量佛土 一切世界 六種震動 總攝魔界 動魔宮殿 衆魔慴怖 莫不歸伏 掴裂邪網 消滅諸見 散諸塵勞 壞諸欲塹 嚴護法城 開闡法門 洗濯垢汚 顯明淸白 光融佛法 宣流正化 入國分衞 獲諸豐膳 貯功德 示福田 欲宣法 現欣笑 以諸法藥 救療三苦 顯現道意 無量功德 授菩薩記 成等正覺 示現滅度 拯濟無極 消除諸漏 植衆德本 具足功德 微妙難量 遊諸佛國 普現道敎 其所修行 淸淨無穢 譬如幻師 現衆異像 爲男爲女 無所不變 本學明了 在意所爲 此諸菩薩 亦復如是 學一切法 貫綜縷練 所住安諦 靡不致化 無數佛土 皆悉普現 未曾慢恣 愍傷衆生 如是之法 一切具足 菩薩經典 究暢要妙 名稱普至 導御十方 無量諸佛 咸共護念 佛所住者 皆已得住 大聖所立 而皆已立 如來導化 各能宣布 爲諸菩薩 而作大師 以甚深禪慧 開導衆人 通諸法性 達衆生相 明了諸國 供養諸佛 化現其身 猶如電光 善學無畏之網 曉了幻化之法 壞裂魔網 解諸纒縛 超越聲聞 縁覺之地 得空無相 無願三昧 善立方便 顯示三乘 於此中下 而現滅度 亦無所作 亦無所有 不起不滅 得平等法 具足成就 無量總持 百千三昧 諸根智慧 廣普寂定 深入菩薩法藏 得佛華嚴三昧 宣揚演說 一切經典 住深定門 悉覩現在 無量諸佛 一念之頃 無不周徧 濟諸劇難 諸閑不閑 分別顯示眞實之際 得諸如來 辯才之智 入衆言音 開化一切 超過世間 諸所有法 心常諦住 度世之道 於一切萬物 而隨意自在 爲諸庶類 作不請之友 荷負群生 爲之重擔 受持如來 甚深法藏 護佛種性 常使不絶 興大悲愍衆生 演慈辯授法眼 杜三趣開善門 以不請之法 施諸黎庶 如純孝之子 愛敬父母 於諸衆生 視之自己 一切善本 皆度彼岸 悉獲諸佛 無量功德 智慧聖明 不可思議 如是之等 菩薩大士 不可稱計 一時來會 

爾時世尊 諸根悦豫 姿色淸淨 光顏巍巍 尊者阿難 承佛聖旨 即從座起 偏袒右肩 長跪合掌 而白佛言 今日世尊 諸根悦豫 姿色淸淨 光顏巍巍 如明淨鏡 影暢表裏 威容顯耀 超絶無量 未曾瞻覩 殊妙如今 唯然大聖 我心念言 今日世尊 住奇特法 今日世雄 住佛所住 今日世眼 住導師行 今日世英 住最勝道 今日天尊 行如來德 去來現佛 佛佛相念 得無今佛 念諸佛耶 何故威神 光光乃爾 於是世尊 告阿難曰 云何阿難 諸天敎汝 來問佛耶 自以慧見 問威顏乎 阿難白佛 無有諸天 來敎我者 自以所見 問斯義耳 佛言善哉 阿難所問甚快 發深智慧 眞妙辯才 愍念衆生 問斯慧義 如來以無盡大悲 矜哀三界 所以出興於世 光闡道敎 欲拯群萌 惠以眞實之利 無量億劫 難値難見 猶靈瑞華 時時乃出 今所問者 多所饒益 開化一切 諸天人民 阿難當知 如來正覺 其智難量 多所導御 慧見無礙 無能遏絶 以一餐之力 能住壽命 億百千劫 無數無量 復過於此 諸根悦豫 不以毀損 姿色不變 光顏無異 所以者何 如來定慧 究暢無極 於一切法 而得自在 阿難諦聽 今爲汝說 對曰唯然 願樂欲聞 

佛告阿難 乃往過去 久遠無量 不可思議 無央數劫 錠光如來 興出於世 敎化度脱 無量衆生 皆令得道 乃取滅度 次有如來 名曰光遠 次名月光 次名栴檀香 次名善山王 次名須彌天冠 次名須彌等曜 次名月色 次名正念 次名離垢 次名無著 次名龍天 次名夜光 次名安明頂 次名不動地 次名瑠璃妙華 次名瑠璃金色 次名金藏 次名焰光 次名焰根 次名地動 次名月像 次名日音 次名解脱華 次名莊嚴光明 次名海覺神通 次名水光 次名大香 次名離塵垢 次名捨厭意 次名寶焰 次名妙頂 次名勇立 次名功德持慧 次名蔽日月光 次名日月瑠璃光 次名無上瑠璃光 次名最上首 次名菩提華 次名月明 次名日光 次名華色王 次名水月光 次名除癡冥 次名度蓋行 次名淨信 次名善宿 次名威神 次名法慧 次名鸞音 次名師子音 次名龍音 次名處世 如此諸佛 皆悉已過 

爾時次有佛 名世自在王 如來 應供 等正覺 明行足 善逝 世間解 無上士 調御丈夫 天人師 佛 世尊 時有國王 聞佛說法 心懷悦豫 尋發無上正眞道意 棄國捐王 行作沙門 號曰法藏 高才勇哲 與世超異 詣世自在王如來所 稽首佛足 右繞三帀 長跪合掌 以頌讚曰 

　光顏巍巍 威神無極

　如是焰明 無與等者

　日月摩尼 珠光焰耀

　皆悉隱蔽 猶若聚墨

　如來容顏 超世無倫

　正覺大音 響流十方

　戒聞精進 三昧智慧

　威德無侶 殊勝希有

　深諦善念 諸佛法海

　窮深盡奧 究其涯底

　無明欲怒 世尊永無

　人雄師子 神德無量

　功勳廣大 智慧深妙

　光明威相 震動大千

　願我作佛 齊聖法王

　過度生死 靡不解脱

　布施調意 戒忍精進

　如是三昧 智慧爲上

　吾誓得佛 普行此願

　一切恐懼 爲作大安

　假使有佛 百千億万

　無量大聖 數如恆沙

　供養一切 斯等諸佛

　不如求道 堅正不却

　譬如恆沙 諸佛世界

　復不可計 無數刹土

　光明悉照 徧此諸國

　如是精進 威神難量

　令我作佛 國土第一

　其衆奇妙 道場超絶

　國如泥洹 而無等雙

　我當哀愍 度脱一切

　十方來生 心悦淸淨

　已到我國 快樂安隱

　幸佛信明 是我眞證

　發願於彼 力精所欲

　十方世尊 智慧無礙

　常令此尊 知我心行

　假令身止 諸苦毒中

　我行精進 忍終不悔

佛告阿難 法藏比丘 說此頌已 而白佛言 唯然世尊 我發無上正覺之心 願佛爲我 廣宣經法 我當修行 攝取佛國 淸淨莊嚴 無量妙土 令我於世 速成正覺 拔諸生死 勤苦之本 佛語阿難 時世饒王佛 告法藏比丘 如所修行 莊嚴佛土 汝自當知 比丘白佛 斯義弘深 非我境界 唯願世尊 廣爲敷演 諸佛如來 淨土之行 我聞此已 當如說修行 成滿所願 爾時世自在王佛 知其高明 志願深廣 即爲法藏比丘 而說經言 譬如大海 一人升量 經曆劫數 尚可窮底 得其妙寶 人有至心 精進求道不止 會當剋果 何願不得 於是世自在王佛 即爲廣說 二百一十億 諸佛刹土 天人之善惡 國土之麁妙 應其心願 悉現與之 時彼比丘 聞佛所說 嚴淨國土 皆悉覩見 超發無上殊勝之願 其心寂靜 志無所著 一切世間 無能及者 具足五劫 思惟攝取 莊嚴佛國 淸淨之行 阿難白佛 彼佛國土壽量 幾何 佛言其佛壽命四十二劫 時法藏比丘 攝取二百一十億 諸佛妙土 淸淨之行 如是修已 詣彼佛所 稽首禮足 繞佛三帀 合掌而住 白佛言世尊 我已攝取 莊嚴佛土 淸淨之行 佛告比丘 汝今可說 宜知是時 發起悦可 一切大衆 菩薩聞已 修行此法 縁致滿足 無量大願 比丘白佛 唯垂聽察 如我所願 當具說之 

設我得佛 國有地獄餓鬼畜生者 不取正覺 

設我得佛 國中人天 壽終之後 復更三惡道者 不取正覺 

設我得佛 國中人天 不悉眞金色者 不取正覺 

設我得佛 國中人天 形色不同 有好醜者 不取正覺 

設我得佛 國中人天 不識宿命 下至不知百千億那由他 諸劫事者 不取正覺 

設我得佛 國中人天 不得天眼 下至不見百千億那由他 諸佛國者 不取正覺

設我得佛 國中人天 不得天耳 下至聞百千億那由他 諸佛所說 不悉受持者 不取正覺 

設我得佛 國中人天 不得見他心智 下至不知百千億那由他 諸佛國中 聚生心念者 不取正覺 

設我得佛 國中人天 不得神足 於一念頃 下至不能超過百千億那由他 諸佛國者 不取正覺 

設我得佛 國中人天 若起想念 貪計身者 不取正覺 

設我得佛 國中人天 不住定聚 必至滅度者 不取正覺 

設我得佛 光明有能限量 下至不照百千億那由他 諸佛國者 不取正覺 

設我得佛 壽命有能限量 下至百千億那由他劫者 不取正覺 

設我得佛 國中聲聞 有能計量 下至三千大千世界 聲聞縁覺 於百千劫 悉共計挍 知其數者 不取正覺 

設我得佛 國中人天 壽命無能限量 除其本願 脩短自在 若不爾者 不取正覺 

設我得佛 國中人天 乃至聞有 不善名者 不取正覺 

設我得佛 十方世界 無量諸佛 不悉咨嗟 稱我名者 不取正覺 

設我得佛 十方衆生 至心信樂 欲生我國 乃至十念 若不生者 不取正覺 唯除五逆 誹謗正法 

設我得佛 十方衆生 發菩提心 修諸功德 至心發願 欲生我國 臨壽終時 假令不與大衆圍繞 現其人前者 不取正覺 

設我得佛 十方衆生 聞我名號 係念我國 殖諸德本 至心回向 欲生我國 不果遂者 不取正覺 

設我得佛 國中人天 不悉成滿 三十二大人相者 不取正覺 

設我得佛 他方佛土 諸菩薩衆 來生我國 究竟必至 一生補處 除其本願 自在所化 爲衆生故 被弘誓鎧 積累德本 度脱一切 遊諸佛國 修菩薩行 供養十方 諸佛如來 開化恆沙 無量衆生 使立無上正眞之道 超出常倫 諸地之行現前 修習普賢之德 若不爾者 不取正覺 

設我得佛 國中菩薩 承佛神力 供養諸佛 一食之頃 不能徧至 無數無量那由他 諸佛國者 不取正覺 

設我得佛 國中菩薩 在諸佛前 現其德本 諸所欲求 供養之具 若不如意者 不取正覺 

設我得佛 國中菩薩 不能演說 一切智者 不取正覺 

設我得佛 國中菩薩 不得金剛那羅延身者 不取正覺 

設我得佛 國中人天 一切万物 嚴淨光麗 形色殊特 窮微極妙 無能稱量 其諸衆生 乃至逮得天眼 有能明了 辯其名數者 不取正覺 

設我得佛 國中菩薩 乃至少功德者 不能知見 其道場樹 無量光色 高四百万里者 不取正覺 

設我得佛 國中菩薩 若受讀經法 諷誦持說 而不得辯才智慧者 不取正覺 

設我得佛 國中菩薩 智慧辯才 若可限量者 不取正覺 

設我得佛 國土淸淨 皆悉照見 十方一切 無量無數 不可思議 諸佛世界 猶如明鏡 覩其面像 若不爾者 不取正覺 

設我得佛 自地已上 至于虚空 宮殿樓觀 池流華樹 國土所有 一切万物 皆以無量雜寶 百千種香 而共合成 嚴飾奇妙 超諸人天 其香普薫 十方世界 菩薩聞者 皆修佛行 若不如是者 不取正覺 

設我得佛 十方無量 不可思議 諸佛世界 衆生之類 蒙我光明 觸其身者 身心柔輭 超過人天 若不爾者 不取正覺 

設我得佛 十方無量 不可思議 諸佛世界 衆生之類 聞我名字 不得菩薩 無生法忍 諸深總持者 不取正覺 

設我得佛 十方無量 不可思議 諸佛世界 其有女人 聞我名字 歡喜信樂 發菩提心 厭惡女身 壽終之後 復爲女像者 不取正覺 

設我得佛 十方無量 不可思議 諸佛世界 諸菩薩衆 聞我名字 壽終之後 常修梵行 至成佛道 若不爾者 不取正覺 

設我得佛 十方無量 不可思議 諸佛世界 諸天人民 聞我名字 五體投地 稽首作禮 歡喜信樂 修菩薩行 諸天世人 莫不致敬 若不爾者 不取正覺 

設我得佛 國中人天 欲得衣服 隨念即至 如佛所讚 應法妙服 自然在身 若有裁縫 擣染浣濯者 不取正覺 

設我得佛 國中人天 所受快樂 不如漏盡比丘者 不取正覺 

設我得佛 國中菩薩 隨意欲見 十方無量 嚴淨佛土 應時如願 於寶樹中 皆悉照見 猶如明鏡 覩其面像 若不爾者 不取正覺 

設我得佛 他方國土 諸菩薩衆 聞我名字 至于得佛 諸根闕陋 不具足者 不取正覺 

設我得佛 他方國土 諸菩薩衆 聞我名字 皆悉逮得 淸淨解脱三昧 住是三昧 一發意頃 供養無量 不可思議 諸佛世尊 而不失定意 若不爾者 不取正覺 

設我得佛 他方國土 諸菩薩衆 聞我名字 壽終之後 生尊貴家 若不爾者 不取正覺 

設我得佛 他方國土 諸菩薩衆 聞我名字 歡喜踊躍 修菩薩行 具足德本 若不爾者 不取正覺

設我得佛 他方國土 諸菩薩衆 聞我名字 皆悉逮得 普等三昧 住是三昧 至于成佛 常見無量 不可思議 一切諸佛 若不爾者 不取正覺 

設我得佛 國中菩薩 隨其志願 所欲聞法 自然得聞 若不爾者 不取正覺 

設我得佛 他方國土 諸菩薩衆 聞我名字 不即得至 不退轉者 不取正覺 

設我得佛 他方國土 諸菩薩衆 聞我名字 不即得至 第一第二第三法忍 於諸佛法 不能即得 不退轉者 不取正覺 

佛告阿難 爾時法藏比丘 說此願已 而說頌曰

　我建超世願 必至無上道

　斯願不滿足 誓不成正覺

　我於無量劫 不爲大施主

　普濟諸貧苦 誓不成正覺

　我至成佛道 名聲超十方

　究竟靡所聞 誓不成正覺

　離欲深正念 淨慧修梵行

　志求無上道 爲諸天人師

　神力演大光 普照無際土

　消除三垢冥 廣濟衆厄難

　開彼智慧眼 滅此昏盲闇

　閉塞諸惡道 通達善趣門

　功祚成滿足 威曜朗十方

　日月戢重暉 天光隱不現

　爲衆開法藏 廣施功德寶

　常於大衆中 說法師子吼

　供養一切佛 具足衆德本

　願慧悉成滿 得爲三界雄

　如佛無碍智 通達靡不照

　願我功慧力 等此最勝尊

　斯願若剋果 大千應感動

　虚空諸天人 當雨珍妙華

佛告阿難 法藏比丘 說此頌已 應時普地 六種震動 天雨妙華 以散其上 自然音樂 空中讚言 決定必成 無上正覺 於是法藏比丘 具足修滿 如是大願 誠諦不虚 超出世間 深樂寂滅 阿難時彼比丘 於其佛所 諸天魔梵 龍神八部 大衆之中 發斯弘誓 建此願已 一向專志 莊嚴妙土 所修佛國 恢廓廣大 超勝獨妙 建立常然 無衰無變 於不可思議 兆載永劫 積殖菩薩 無量德行 不生欲覺 瞋覺害覺 不起欲想 瞋想害想 不著色聲香味觸法 忍力成就 不計衆苦 少欲知足 無染恚癡 三昧常寂 智慧無礙 無有虚僞諂曲之心 和顏愛語 先意承問 勇猛精進 志願無惓 專求淸白之法 以惠利群生 恭敬三寶 奉事師長 以大莊嚴 具足衆行 令諸衆生 功德成就 住空無相 無願之法 無作無起 觀法如化 遠離麤言 自害害彼 彼此倶害 修習善語 自利利人 人我兼利 棄國捐王 絶去財色 自行六波羅蜜 敎人令行 無央數劫 積功累德 隨其生處 在意所欲 無量寶藏 自然發應 敎化安立 無數衆生 住於無上正眞之道 或爲長者居士 豪姓尊貴 或爲刹利國君 轉輪聖帝 或爲六欲天主 乃至梵王 常以四事 供養恭敬 一切諸佛 如是功德 不可稱說 口氣香潔 如優鉢羅華 身諸毛孔 出栴檀香 其香普熏 無量世界 容色端正 相好殊妙 其手常出 無盡之寶 衣服飮食 珍妙華香 繒蓋幢旛 莊嚴之具 如是等事 超諸天人 於一切法 而得自在 

阿難白佛 法藏菩薩 爲已成佛 而取滅度 爲未成佛 爲今現在 佛告阿難 法藏菩薩 今已成佛 現在西方 去此十万億刹 其佛世界 名曰安樂 阿難又問 其佛成道已來 爲逕幾時 佛言成佛已來 凡曆十劫 其佛國土 自然七寶 金銀瑠璃 珊瑚琥珀 硨磲碼碯 合成爲地 恢廓曠蕩 不可限極 悉相雜廁 轉相入間 光赫焜耀 微妙奇麗 淸淨莊嚴 超踰十方 一切世界 衆寶中精 其寶猶如 第六天寶 又其國土 無須彌山 及金剛鐵圍 一切諸山 亦無大海小海 溪渠井谷 佛神力故 欲見則見 亦無地獄 餓鬼畜生 諸難之趣 亦無四時 春秋冬夏 不寒不熱 常和調適 爾時阿難 白佛言世尊 若彼國土 無須彌山 其四天王 及忉利天 依何而住 佛語阿難 第三焰天 乃至色究竟天 皆依何住 阿難白佛 行業果報 不可思議 佛語阿難 行業果報 不可思議 諸佛世界 亦不可思議 其諸衆生 功德善力 住行業之地 故能爾耳 阿難白佛 我不疑此法 但爲將來衆生 欲除其疑惑 故問斯義 

佛告阿難 無量壽佛 威神光明 最尊第一 諸佛光明 所不能及 或有佛光照百佛世界 或千佛世界 取要言之 乃照東方 恆沙佛刹 南西北方 四維上下 亦復如是 或有佛光 照于七尺 或照一由旬 二三四五由旬 如是轉倍 乃至照一佛刹土 是故無量壽佛 號無量光佛 無邊光佛 無礙光佛 無對光佛 焰王光佛 淸淨光佛 歡喜光佛 智慧光佛 不斷光佛 難思光佛 無稱光佛 超日月光佛 其有衆生 遇斯光者 三垢消滅 身意柔輭 歡喜踊躍 善心生焉 若在三塗 勤苦之處 見此光明 皆得休息 無復苦惱 壽終之後 皆蒙解脱 無量壽佛 光明顯赫 照曜十方 諸佛國土 莫不聞焉 不但我今 稱其光明 一切諸佛 聲聞縁覺 諸菩薩衆 咸共歎譽 亦復如是 若有衆生 聞其光明 威神功德 日夜稱說 至心不斷 隨意所願 得生其國 爲諸菩薩 聲聞大衆 所共歎譽 稱其功德 至其然後 得佛道時 普爲十方 諸佛菩薩 歎其光明 亦如今也 佛言我說 無量壽佛 光明威神 巍巍殊妙 晝夜一劫 尚未能盡

佛語阿難 無量壽佛 壽命長久 不可稱計 汝寧知乎 假使十方世界 無量衆生 皆得人身 悉令成就 聲聞縁覺 都共集會 禪思一心 竭其智力 於百千万劫 悉共推算 計其壽命 長遠之數 不能窮盡 知其限極 聲聞菩薩 天人之衆 壽命長短 亦復如是 非算數譬喩 所能知也 又聲聞菩薩 其數難量 不可稱說 神智洞達 威力自在 能於掌中 持一切世界 

佛語阿難 彼佛初會 聲聞衆數 不可稱計 菩薩亦然 如今大目犍連 百千万億 無量無數 於阿僧祇 那由他劫 乃至滅度 悉共計挍 不能究了 多少之數 譬如大海 深廣無量 假使有人 拆其一毛 以爲百分 以一分毛 沾取一渧 於意云何 其所渧者 於彼大海 何所爲多 阿難白佛 彼所渧水 比於大海 多少之量 非巧曆算數 言辭譬類 所能知也 佛語阿難 如目連等 於百千万億 那由他劫 計彼初會 聲聞菩薩 所知數者 猶如一渧 其所不知 如大海水 

又其國土 七寶諸樹 周滿世界 金樹 銀樹 瑠璃樹 玻瓈樹 珊瑚樹 碼碯樹 硨磲樹 或有二寶三寶 乃至七寶 轉共合成 或有金樹 銀葉華果 或有銀樹 金葉華果 或瑠璃樹 玻瓈爲葉 華果亦然 或水精樹 瑠璃爲葉 華果亦然 或珊瑚樹 碼碯爲葉 華果亦然 或碼碯樹 瑠璃爲葉 華果亦然 或硨磲樹 衆寶爲葉 華果亦然 或有寶樹 紫金爲本 白銀爲莖 瑠璃爲枝 水精爲條 珊瑚爲葉 碼碯爲華 硨磲爲實 或有寶樹 白銀爲本 瑠璃爲莖 水精爲枝 珊瑚爲條 碼碯爲葉 硨磲爲華 紫金爲實 或有寶樹 瑠璃爲本 水精爲莖 珊瑚爲枝 碼碯爲條 硨磲爲葉 紫金爲華 白銀爲實 或有寶樹 水精爲本 珊瑚爲莖 碼碯爲枝 硨磲爲條 紫金爲葉 白銀爲華 瑠璃爲實 或有寶樹 珊瑚爲本 碼碯爲莖 硨磲爲枝 紫金爲條 白銀爲葉 瑠璃爲華 水精爲實 或有寶樹 碼碯爲本 硨磲爲莖 紫金爲枝 白銀爲條 瑠璃爲葉 水精爲其 珊瑚爲實 或有寶樹 硨磲爲本 紫金爲莖 白銀爲枝 瑠璃爲條 水精爲葉 珊瑚爲華 碼碯爲實 此諸寶樹 行行相値 莖莖相望 枝枝相準 葉葉相向 華華相順 實實相當 榮色光燿 不可勝視 淸風時發 出五音聲 微妙宮商 自然相和 

又無量壽佛 其道場樹 高四百万里 其本周圍 五十由旬 枝葉四布 二十万里 一切衆寶 自然合成 以月光摩尼 持海輪寶 衆寶之王 而莊嚴之 周帀條間 垂寶瓔珞 百千万色 種種異變 無量光焰 照燿無極 珍妙寶網 羅覆其上 一切莊嚴 隨應而現 微風徐動 吹諸枝葉 演出無量 妙法音聲 其聲流布 徧諸佛國 其聞音者 得深法忍 住不退轉 至成佛道 耳根淸徹 不遭苦患 目覩其色 耳聞其音 鼻知其香 舌嘗其味 身觸其光 心以法縁 一切皆得 甚深法忍 住不退轉 至成佛道 六根淸徹 無諸惱患 阿難若彼國人天 見此樹者 得三法忍 一者音響忍 二者柔順忍 三者無生法忍 此皆無量壽佛 威神力故 本願力故 滿足願故 明了願故 堅固願故 究竟願故 佛告阿難 世間帝王 有百千音樂 自轉輪聖王 乃至第六天上 伎樂音聲 展轉相勝 千億万倍 第六天上 万種樂音 不如無量壽國 諸七寶樹 一種音聲 千億倍也 亦有自然 万種伎樂 又其樂聲 無非法音 淸揚哀亮 微妙和雅 十方世界 音聲之中 最爲第一

又講堂精舍 宮殿樓觀 皆七寶莊嚴 自然化成 復以眞珠 明月摩尼 衆寶以爲交露 覆蓋其上 内外左右 有諸浴池 或十由旬 或二十三十 乃至百千由旬 縱廣深淺 各皆一等 八功德水 湛然盈滿 淸淨香潔 味如甘露 黄金池者 底白銀沙 白銀池者 底黄金沙 水精池者 底瑠璃沙 瑠璃池者 底水精沙 珊瑚池者 底琥珀沙 琥珀池者 底珊瑚沙 硨磲池者 底碼碯沙 碼碯池者 底硨磲沙 白玉池者 底紫金沙 紫金地者 底白玉沙 或二寶三寶 乃至七寶 轉共合成 其池岸上 有栴檀樹 華葉垂布 香氣普熏 天優鉢羅華 鉢曇摩華 拘物頭華 分陀利華 雜色光茂 彌覆水上 彼諸菩薩 及聲聞衆 若入寶池 意欲令水沒足 水即沒足 欲令至膝 即至于膝 欲令至腰 水即至腰 欲令至頸 水即至頸 欲令灌身 自然灌身 欲令還復 水輒還復 調和冷煖 自然隨意 開神悦體 蕩除心垢 淸明澄潔 淨若無形 寶沙映徹 無深不照 微瀾回流 轉相灌注 安詳徐逝 不遲不疾 波揚無量 自然妙聲 隨其所應 莫不聞者 或聞佛聲 或聞法聲 或聞僧聲 或寂靜聲 空無我聲 大慈悲聲 波羅蜜聲 或十力無畏 不共法聲 諸通慧聲 無所作聲 不起滅聲 無生忍聲 乃至甘露灌頂 衆妙法聲 如是等聲 稱其所聞 歡喜無量 隨順淸淨 離欲寂滅 眞實之義 隨順三寶力無所畏 不共之法 隨順通慧 菩薩聲聞 所行之道 無有三塗 苦難之名 但有自然 快樂之音 是故其國 名曰安樂 

阿難彼佛國土 諸往生者 具足如是 淸淨色身 諸妙音聲 神通功德 所處宮殿 衣服飮食 衆妙華香 莊嚴之具 猶第六天 自然之物 若欲食時 七寶鉢器 自然在前 金銀瑠璃 硨磲碼碯 珊瑚琥珀 明月眞珠 如是諸鉢 隨意而至 百味飮食 自然盈滿 雖有此食 實無食者 但見色聞香 意以爲食 自然飽足 身心柔輭 無所味著 事已化去 時至復現 彼佛國土 淸淨安隱 微妙快樂 次於無爲 泥洹之道 其諸聲聞 菩薩天人 智慧高明 神通洞達 咸同一類 形無異状 但因順餘方故 有天人之名 顏貌端正 超世希有 容色微妙 非天非人 皆受自然 虚無之身 無極之體 

佛告阿難 譬如世間 貧窮乞人 在帝王邊 形貌容状 寧可類乎 阿難白佛 假令此人 在帝王邊 羸陋醜惡 無以爲喩 百千万億 不可計倍 所以然者 貧窮乞人 底極廝下 衣不蔽形 食趣支命 飢寒困苦 人理殆盡 皆坐前世 不殖德本 積財不施 富有益慳 但欲唐得 貪求無厭 不肯修善 犯惡山積 如是壽終 財寶消散 苦身聚積 爲之憂惱 於已無益 徒爲他有 無善可怙 無德可恃 是故死墮惡趣 受此長苦 罪畢得出 生爲下賎 愚鄙廝極 示同人類 所以世間帝王 人中獨尊 皆由宿世 積德所致 慈惠博施 仁愛兼濟 履信修善 無所違諍 是以壽終 福應得昇善道 上生天上 享茲福樂 積善餘慶 今得爲人 適生王家 自然尊貴 儀容端正 衆所敬事 妙衣珍膳 隨心服御 宿福所追 故能致此 

佛告阿難 汝言是也 計如帝王 雖人中尊貴 形色端正 比之轉輪聖王 甚爲鄙陋 猶彼乞人 在帝王邊也 轉輪聖王 威相殊妙 天下第一 比之忉利天王 又復醜惡 不得相喩 万億倍也 假令天帝 比第六天王 百千億倍 不相類也 設第六天王 比無量壽佛國 菩薩聲聞 光顏容色 不相及逮 百千万億 不可計倍 

佛告阿難 無量壽國 其諸天人 衣服飮食 華香瓔珞 繒蓋幢旛 微妙音聲 所居舍宅 宮殿樓閣 稱其形色 高下大小 或一寶二寶 乃至無量衆寶 隨意所欲 應念即至 又以衆寶妙衣 徧布其地 一切天人 踐之而行 無量寶網 彌覆佛上 皆以金縷眞珠 百千雜寶 奇妙珍異 莊嚴交飾 周帀四面 垂以寶鈴 光色晃耀 盡極嚴麗 自然德風 徐起微動 其風調和 不寒不暑 温凉柔輭 不遲不疾 吹諸羅網 及衆寶樹 演發無量 微妙法音 流布万種 温雅德香 其有聞者 塵勞垢習 自然不起 風觸其身 皆得快樂 譬如比丘 得滅盡三昧 

又風吹散華 徧滿佛土 隨色次第 而不雜亂 柔輭光澤 馨香芬烈 足履其上 陷下四寸 隨擧足已 還復如故 華用已訖 地輒開裂 以次化沒 淸淨無遺 隨其時節 風吹散華 如是六返 又衆寶蓮華 周滿世界 一一寶華 百千億葉 其華光明 無量種色 青色青光 白色白光 玄黄朱紫 光色亦然 暐曄煥爛 明曜日月 一一華中 出三十六百千億光 一一光中 出三十六百千億佛 身色紫金 相好殊特 一一諸佛 又放百千光明 普爲十方 說微妙法 如是諸佛 各各安立 無量衆生 於佛正道 

佛說無量壽經卷上

巻下 
佛說無量壽經卷下

 曹魏天竺三藏康僧鎧譯

佛告阿難 其有衆生 生彼國者 皆悉住於正定之聚 所以者何 彼佛國中 無諸邪聚 及不定聚 十方恆沙 諸佛如來 皆共讚歎 無量壽佛 威神功德 不可思議 諸有衆生 聞其名號 信心歡喜 乃至一念 至心回向 願生彼國 即得往生 住不退轉 唯除五逆 誹謗正法 

佛告阿難 十方世界 諸天人民 其有至心 願生彼國 凡有三輩 其上輩者 捨家棄欲 而作沙門 發菩提心 一向專念 無量壽佛 修諸功德 願生彼國 此等衆生 臨壽終時 無量壽佛 與諸大衆 現其人前 即隨彼佛 往生其國 便於七寶華中 自然化生 住不退轉 智慧勇猛 神通自在 是故阿難 其有衆生 欲於今世 見無量壽佛 應發無上菩提之心 修行功德 願生彼國 

佛語阿難 其中輩者 十方世界 諸天人民 其有至心 願生彼國 雖不能行作沙門 大修功德 當發無上菩提之心 一向專念 無量壽佛 多少修善 奉持齋戒 起立塔像 飯食沙門 懸繒然燈 散華燒香 以此回向 願生彼國 其人臨終 無量壽佛 化現其身 光明相好 具如眞佛 與諸大衆 現其人前 即隨化佛 往生其國 住不退轉 功德智慧 次如上輩者也 

佛告阿難 其下輩者 十方世界 諸天人民 其有至心 欲生彼國 假使不能 作諸功德 當發無上菩提之心 一向專意 乃至十念 念無量壽佛 願生其國 若聞深法 歡喜信樂 不生疑惑 乃至一念 念於彼佛 以至誠心 願生其國 此人臨終 夢見彼佛 亦得往生 功德智慧 次如中輩者也 

佛告阿難 無量壽佛 威神無極 十方世界 無量無邊 不可思議 諸佛如來 莫不稱歎於彼 東方恆沙佛國 無量無數 諸菩薩衆 皆悉往詣 無量壽佛所 恭敬供養 及諸菩薩 聲聞大衆 聽受經法 宣布道化 南西北方 四維上下 亦復如是 爾時世尊 而說頌曰

　東方諸佛國 其數如恆沙

　彼土諸菩薩 往覲無量覺

　南西北四維 上下亦復然

　彼土菩薩衆 往覲無量覺

　一切諸菩薩 各齎天妙華

　寶香無價衣 供養無量覺

　咸然奏天樂 暢發和雅音

　歌歎最勝尊 供養無量覺

　究達神通慧 遊入深法門

　具足功德藏 妙智無等倫

　慧日照世間 消除生死雲

　恭敬遶三帀 稽首無上尊

　見彼嚴淨土 微妙難思議

　因發無上心 願我國亦然

　應時無量尊 動容發欣笑

　口出無數光 徧照十方國

　回光圍遶身 三帀從頂入

　一切天人衆 踊躍皆歡喜

　大士觀世音 整服稽首問

　白佛何縁笑 唯然願說意

　梵聲猶雷震 八音暢妙響

　當授菩薩記 今說仁諦聽

　十方來正士 吾悉知彼願

　志求嚴淨土 受決當作佛

　覺了一切法 猶如夢幻響

　滿足諸妙願 必成如是刹

　知法如電影 究竟菩薩道

　具諸功德本 受決當作佛

　通達諸法門 一切空無我

　專求淨佛土 必成如是刹

　諸佛告菩薩 令覲安養佛

　聞法樂受行 疾得淸淨處

　至彼嚴淨土 便速得神通

　必於無量尊 受記成等覺

　其佛本願力 聞名欲往生

　皆悉到彼國 自致不退轉

　菩薩興志願 願己國無異

　普念度一切 名顯達十方

　奉事億如來 飛化徧諸刹

　恭敬歡喜去 還到安養國

　若人無善本 不得聞此經

　淸淨有戒者 乃獲聞正法

　曾更見世尊 則能信此事

　謙敬聞奉行 踊躍大歡喜

　憍慢弊懈怠 難以信此法

　宿世見諸佛 樂聽如是敎

　聲聞或菩薩 莫能究聖心

　譬如從生肓 欲行開導人

　如來智慧海 深廣無崖底

　二乘非所測 唯佛獨明了

　假使一切人 具足皆得道

　淨慧如本空 億劫思佛智

　窮力極講說 盡壽猶不知

　佛慧無邊際 如是致淸淨

　壽命甚難得 佛世亦難値

　人有信慧難 若聞精進求

　聞法能不忘 見敬得大慶

　則我善親友 是故當發意

　設滿世界火 必過要聞法

　會當成佛道 廣濟生死流

佛告阿難 彼國菩薩 皆當究竟 一生補處 除其本願 爲衆生故 以弘誓功德 而自莊嚴 普欲度脱 一切衆生 阿難彼佛國中 諸聲聞衆 身光一尋 菩薩光明 照百由旬 有二菩薩 最尊第一 威神光明 普照三千大千世界 阿難白佛 彼二菩薩 其號云何 佛言一名觀世音 二名大勢至 是二菩薩 於此國土 修菩薩行 命終轉化 生彼佛國 阿難其有衆生 生彼國者 皆悉具足 三十二相 智慧成滿 深入諸法 究暢要妙 神通無礙 諸根明利 其鈍根者 成就二忍 其利根者 得不可計 無生法忍 又彼菩薩 乃至成佛 不更惡趣 神通自在 常識宿命 除生他方 五濁惡世 示現同彼 如我國也 佛語阿難 彼國菩薩 承佛威神 一食之頃 往詣十方無量世界 恭敬供養 諸佛世尊 隨心所念 華香伎樂 繒蓋幢旛 無數無量 供養之具 自然化生 應念即至 珍妙殊特 非世所有 輒以奉散 諸佛菩薩 聲聞大衆 在虚空中 化成華蓋 光色昱爍 香氣普熏 其華周圓 四百里者 如是轉倍 乃覆三千大千世界 隨其前後 以次化沒 其諸菩薩 僉然欣悦 於虚空中 共奏天樂 以微妙音 歌歎佛德 聽受經法 歡喜無量 供養佛已 未食之前 忽然輕擧 還其本國 

佛語阿難 無量壽佛 爲諸聲聞 菩薩大衆 班宣法時 都悉集會 七寶講堂 廣宣道敎 演暢妙法 莫不歡喜 心解得道 即時四方 自然風起 普吹寶樹 出五音聲 雨無量妙華 隨風周徧 自然供養 如是不絶 一切諸天 皆齎天上 百千華香 万種伎樂 供養其佛 及諸菩薩 聲聞大衆 普散華香 奏諸音樂 前後來往 更相開避 當斯之時 熈怡快樂 不可勝言 

佛語阿難 生彼佛國 諸菩薩等 所可講說 常宣正法 隨順智慧 無違無失 於其國土 所有万物 無我所心 無染著心 去來進止 情無所係 隨意自在 無所適莫 無彼無我 無競無訟 於諸衆生 得大慈悲 饒益之心 柔輭調伏 無忿恨心 離蓋淸淨 無厭怠心 等心勝心 深心定心 愛法樂法 喜法之心 滅諸煩惱 離惡趣心 究竟一切菩薩所行 具足成就 無量功德 得深禪定 諸通明慧 遊志七覺 修心佛法 肉眼淸徹 靡不分了 天眼通達 無量無限 法眼觀察 究竟諸道 慧眼見眞 能度彼岸 佛眼具足 覺了法性 以無礙智 爲人演說 等觀三界 空無所有 志求佛法 具諸辯才 除滅衆生 煩惱之患 從如來生 解法如如 善知習滅 音聲方便 不欣世語 樂在正論 修諸善本 志崇佛道 知一切法 皆悉寂滅 生身煩惱 二餘倶盡 聞甚深法 心不疑懼 常能修行 其大悲者 深遠微妙 靡不覆載 究竟一乘 至于彼岸 決斷疑網 慧由心出 於佛敎法 該羅無外 智慧如大海 三昧如山王 慧光明淨 超踰日月 淸白之法 具足圓滿 猶如雪山 照諸功德 等一淨故 猶如大地 淨穢好惡 無異心故 猶如淨水 洗除塵勞諸垢染故 猶如火王 燒滅一切煩惱薪故 猶如大風 行諸世界 無障礙故 猶如虚空 於一切有 無所著故 猶如蓮華 於諸世間 無汚染故 猶如大乘 運載群萌 出生死故 猶如重雲 震大法雷 覺未覺故 猶如大雨 雨甘露法 潤衆生故 如金剛山 衆魔外道 不能動故 如梵天王 於諸善法 最上首故 如尼拘類樹 普覆一切故 如優曇鉢華 希有難遇故 如金翅鳥 威伏外道故 如衆遊禽 無所藏積故 猶如牛王 無能勝故 猶如象王 善調伏故 如師子王 無所畏故 曠若虚空 大慈等故 摧滅嫉心 不忌勝故 專樂求法 心無厭足 常欲廣說 志無疲倦 撃法鼓 建法幢 曜慧日 除癡闇 修六和敬 常行法施 志勇精進 心不退弱 爲世燈明 最勝福田 常爲導師 等無憎愛 唯樂正道 無餘欣戚 拔諸欲刺 以安群生 功慧殊勝 莫不尊敬 滅三垢障 遊諸神通 因力縁力 意力願力 方便之力 常力善力 定力慧力 多聞之力 施戒忍辱 精進禪定 智慧之力 正念正觀 諸通明力 如法調伏 諸衆生力 如是等力 一切具足 身色相好 功德辯才 具足莊嚴 無與等者 恭敬供養 無量諸佛 常爲諸佛 所共稱歎 究竟菩薩 諸波羅蜜 修空無相 無願三昧 不生不滅 諸三昧門 遠離聲聞 縁覺之地 阿難彼諸菩薩 成就如是 無量功德 我但爲汝 略說之耳 若廣說者 百千万劫 不能窮盡 

佛告彌勒菩薩 諸天人等 無量壽國 聲聞菩薩 功德智慧 不可稱說 又其國土 微妙安樂 淸淨若此 何不力爲善 念道之自然 著於無上下 洞達無邊際 宜各勤精進 努力自求之 必得超絶去 往生安養國 横截五惡趣 惡趣自然閉 昇道無窮極 易往而無人 其國不逆違 自然之所牽 何不棄世事 勤行求道德 可獲極長生 壽樂無有極 然世人薄俗 共諍不急之事 於此劇惡 極苦之中 勤身營務 以自給濟 無尊無卑 無貧無富 少長男女 共憂錢財 有無同然 憂思適等 屏營愁苦 累念積慮 爲心走使 無有安時 有田憂田 有宅憂宅 牛馬六畜 奴婢錢財 衣食什物 復共憂之 重思累息 憂念愁怖 横爲非常 水火盜賊 怨家債主 焚漂劫奪 消散磨滅 憂毒忪忪 無有解時 結憤心中 不離憂惱 心堅意固 適無縱捨 或坐摧碎 身亡命終 棄捐之去 莫誰隨者 尊貴豪富 亦有斯患 憂懼万端 勤苦若此 結衆寒熱 與痛共居 貧窮下劣 困乏常無 無田亦憂 欲有田 無宅亦憂 欲有宅 無牛馬六畜 奴婢錢財 衣食什物 亦憂欲有之 適有一 復少一 有是少是 思有齊等 適欲具有 便復糜散 如是憂苦 當復求索 不能時得 思想無益 身心倶勞 坐起不安 憂念相隨 勤苦若此 亦結衆寒熱 與痛共居 或時坐之 終身夭命 不肯爲善 行道進德 壽終身死 當獨遠去 有所趣向 善惡之道 莫能知者 世間人民 父子兄弟 夫婦室家 中外親屬 當相敬愛 無相憎嫉 有無相通 無得貪惜 言色常和 莫相違戻 或時心諍 有所恚怒 今世恨意 微相憎嫉 後世轉劇 至成大怨 所以者何 世間之事 更相患害 雖不即時 應急相破 然含毒畜怒 結憤精神 自然剋識 不得相離 皆當對生 更相報復 人在世間 愛欲之中 獨生獨死 獨去獨來 當行至趣 苦樂之地 身自當之 無有代者 善惡變化 殃福異處 宿豫嚴待 當獨趣入 遠到他所 莫能見者 善惡自然 追行所生 窈窈冥冥 別離久長 道路不同 會見無期 甚難甚難 復得相値 何不棄衆事 各曼強健時 努力勤修善 精進願度世 可得極長生 如何不求道 安所須待 欲何樂哉 如是世人 不信作善得善 爲道得道 不信人死更生 惠施得福 善惡之事 都不信之 謂之不然 終無有是 但坐此故 且自見之 更相瞻視 先後同然 轉相承受 父餘敎令 先人祖父 素不爲善 不識道德 身愚神闇 心塞意閉 死生之趣 善惡之道 自不能見 無有語者 吉凶禍福 競各作之 無一怪也 生死常道 轉相嗣立 或父哭子 或子哭父 兄弟夫婦 更相哭泣 顛倒上下 無
常根本 皆當過去 不可常保 敎語開導 信之者少 是以生死流轉 無有休止 如此之人 曚冥抵突 不信經法 心無遠慮 各欲快意 癡惑於愛欲 不達於道德 迷沒於瞋怒 貪狼於財色 坐之不得道 當更惡趣苦 生死無窮已 哀哉甚可傷 或時室家父子 兄弟夫婦 一死一生 更相哀愍 恩愛思慕 憂念結縛 心意痛著 迭相顧戀 窮日卒歳 無有解已 敎語道德 心不開明 思想恩好 不離情欲 昏曚閉塞 愚惑所覆 不能深思熟計 心自端正 專精行道 決斷世事 便旋至竟 年壽終盡 不能得道 無可奈何 總猥憒擾 皆貪愛欲 惑道者衆 悟之者寡 世間悤悤 無可憀頼 尊卑上下 貧富貴賎 勤苦悤務 各懷殺毒 惡氣窈冥 爲妄興事 違逆天地 不從人心 自然非惡 先隨與之 恣聽所爲 待其罪極 其壽未盡 便頓奪之 下入惡道 累世勤苦 展轉其中 數千億劫 無有出期 病不可言 甚可哀愍 

佛告彌勒菩薩 諸天人等 我今語汝世間之事 人用是故 坐不得道 當熟思計 遠離衆惡 擇其善者 勤而行之 愛欲榮華 不可常保 皆當別離 無可樂者 曼佛在世 當勤精進 其有至心 願生安樂國者 可得智慧明達 功德殊勝 勿得隨心所欲 虧負經戒 在人後也 儻有疑意 不解經者 可具問佛 當爲說之 彌勒菩薩 長跪白言 佛威神尊重 所說快善 聽佛經語 貫心思之 世人實爾 如佛所言 今佛慈愍 顯示大道 耳目開明 長得度脱 聞佛所說 莫不歡喜 諸天人民 蠕動之類 皆蒙慈恩 解脱憂苦 佛語敎誡 甚深甚善 智慧明見 八方上下 去來今事 莫不究暢 今我衆等 所以蒙得度脱 皆佛前世 求道之時 謙苦所致 恩德普覆 福祿巍巍 光明徹照 達空無極 開入泥洹 敎授典攬 威制消化 感動十方 無窮無極 佛爲法王 尊超衆聖 普爲一切天人之師 隨心所願 皆令得道 今得値佛 復聞無量壽佛聲 靡不歡喜 心得開明

佛告彌勒菩薩 汝言是也 若有慈敬於佛者 實爲大善 天下久久 乃復有佛 今我於此世作佛 演說經法 宣布道敎 斷諸疑網 拔愛欲之本 杜衆惡之源 遊歩三界 無所拘礙 典攬智慧 衆道之要 執持綱維 昭然分明 開示五趣 度未度者 決正生死 泥洹之道 彌勒當知 汝從無數劫來 修菩薩行 欲度衆生 其已久遠 從汝得道 至于泥洹 不可稱數 汝及十方 諸天人民 一切四衆 永劫已來 展轉五道 憂畏勤苦 不可具言 乃至今世 生死不絶 與佛相値 聽受經法 又復得聞 無量壽佛 快哉甚善 吾助爾喜 汝今亦可 自厭生死 老病痛苦 惡露不淨 無可樂者 宜自決斷 端身正行 益作諸善 修己潔體 洗除心垢 言行忠信 表裏相應 人能自度 轉相拯濟 精明求願 積累善本 雖一世勤苦 須臾之間 後生無量壽佛國 快樂無極 長與道德合明 永拔生死根本 無復貪恚愚癡 苦惱之患 欲壽一劫百劫 千万億劫 自在隨意 皆可得之 無爲自然 次於泥洹之道 汝等宜各精進 求心所願 無得疑惑中悔 自爲過咎 生彼邊地 七寶宮殿 五百歳中 受諸厄也 彌勒白佛言 受佛重誨 專精修學 如敎奉行 不敢有疑 

佛告彌勒 汝等能於此世 端心正意 不作衆惡 甚爲至德 十方世界 最無倫匹 所以者何 諸佛國土 天人之類 自然作善 不大爲惡 易可開化 今我於此世間作佛 處於五惡 五痛五燒之中 爲最劇苦 敎化群生 令捨五惡 令去五痛 令離五燒 降化其意 令持五善 獲其福德 度世長壽 泥洹之道 佛言何等爲五惡 何等五痛 何等五燒 何等消化五惡 令持五善 獲其福德 度世長壽 泥洹之道 

佛言其一惡者 諸天人民 蠕動之類 欲爲衆惡 莫不皆然 強者伏弱 轉相剋賊 殘害殺戮 迭相呑噬 不知修善 惡逆無道 後受殃罰 自然趣向 神明記識 犯者不赦 故有貧窮下賎 乞匃孤獨 聾盲瘖瘂 愚癡弊惡 至有尩狂 不逮之屬 又有尊貴豪富 高才明達 皆由宿世 慈孝修善 積德所致 世有常道 王法牢獄 不肯畏愼 爲惡入罪 受其殃罰 求望解脱 難得免出 世間有此 目前見事 壽終後世 尤深尤劇 入其幽冥 轉生受身 譬如王法 痛苦極刑 故有自然 三塗無量苦惱 轉貿其身 改形易道 所受壽命 或長或短 魂神精識 自然趣之 當獨値向 相從共生 更相報復 無有絶已 殃惡未盡 不得相離 展轉其中 無有出期 難得解脱 痛不可言 天地之間 自然有是 雖不即時卒暴 應至善惡之道 會當歸之 是爲一大惡 一痛一燒 勤苦如是 譬如大火 焚燒人身 人能於中 一心制意 端身正行 獨作諸善 不爲衆惡者 身獨度脱 獲其福德 度世上天 泥洹之道 是爲一大善也 

佛言其二惡者 世間人民 父子兄弟 室家夫婦 都無義理 不順法度 奢婬憍縱 各欲快意 任心自恣 更相欺惑 心口各異 言念無實 佞諂不忠 巧言諛媚 嫉賢謗善 陷入怨枉 主上不明 任用臣下 臣下自在 機僞多端 踐度能行 知其形勢 在位不正 爲其所欺 妄損忠良 不當天心 臣欺其君 子欺其父 兄弟夫婦 中外知識 更相欺誑 各懷貪欲 瞋恚愚癡 欲自厚己 欲貪多有 尊卑上下 心倶同然 破家亡身 不顧前後 親屬内外 坐之而滅 或時室家知識 郷黨市里 愚民野人 轉共從事 更相利害 忿成怨結 富有慳惜 不肯施與 愛寶貪重 心勞身苦 如是至竟 無所恃怙 獨來獨去 無一隨者 善惡禍福 追命所生 或在樂處 或入苦毒 然後乃悔 當復何及 世間人民 心愚少智 見善憎謗 不思慕及 但欲爲惡 妄作非法 常懷盜心 悕望他利 消散糜盡 而復求索 邪心不正 懼人有色 不豫思計 事至乃悔 今世現有 王法牢獄 隨罪趣向 受其殃罰 因其前世 不信道德 不修善本 今復爲惡 天神剋識 別其名籍 壽終神逝 下入惡道 故有自然 三塗無量苦惱 展轉其中 世世累劫 無有出期 難得解脱 痛不可言 是爲二大惡 二痛二燒 勤苦如是 譬如大火 焚燒人身 人能於中 一心制意 端身正行 獨作諸善 不爲衆惡者 身獨度脱 獲其福德 度世上天 泥洹之道 是爲二大善也 

佛言其三惡者 世間人民 相因寄生 共居天地之間 處年壽命 無能幾何 上有賢明長者 尊貴豪富 下有貧窮廝賎 尩劣愚夫 中有不善之人 常懷邪惡 但念婬妷 煩滿胸中 愛欲交亂 坐起不安 貪意守惜 但欲唐得 眄睞細色 邪態外逸 自妻厭憎 私妄入出 費損家財 事爲非法 交結聚會 興師相伐 攻劫殺戮 強奪不道 惡心在外 不自修業 盜竊趣得 欲撃成事 恐勢迫愶 歸給妻子 恣心快意 極身作樂 或於親屬 不避尊卑 家室中外 患而苦之 亦復不畏 王法禁令 如是之惡 著於人鬼 日月照見 神明記識 故有自然 三塗無量苦惱 展轉其中 世世累劫 無有出期 難得解脱 痛不可言 是爲三大惡 三痛三燒 勤苦如是 譬如大火 焚燒人身 人能於中 一心制意 端身正行 獨作諸善 不爲衆惡者 身獨度脱 獲其福德 度世上天 泥洹之道 是爲三大善也 

佛言其四惡者 世間人民 不念修善 轉相敎令 共爲衆惡 兩舌惡口 妄言綺語 讒賊鬪亂 憎嫉善人 敗壞賢明 於傍快喜 不孝二親 輕慢師長 朋友無信 難得誠實 尊貴自大 謂己有道 横行威勢 侵易於人 不能自知 爲惡無恥 自以強健 欲人敬難 不畏天地 神明日月 不肯作善 難可降化 自用偃𠐻 謂可常爾 無所憂懼 常懷憍慢 如是衆惡 天神記識 頼其前世 頗作福德 小善扶接 營護助之 今世爲惡 福德盡滅 諸善鬼神 各共離之 身獨空立 無所復依 壽命終盡 諸惡所歸 自然迫促 共趣頓之 又其名籍 記在神明 殃咎牽引 當往趣向 罪報自然 無從捨離 但得前行 入於火鑊 身心摧碎 精神痛苦 當斯之時 悔復何及 天道自然 不得蹉跌 故有自然 三塗無量苦惱 展轉其中 世世累劫 無有出期 難得解脱 痛不可言 是爲四大惡 四痛四燒 勤苦如是 譬如大火 焚燒人身 人能於中 一心制意 端身正行 獨作諸善 不爲衆惡者 身獨度脱 獲其福德 度世上天 泥洹之道 是爲四大善也 

佛言其五惡者 世間人民 徙倚懈惰 不肯作善 治身修業 家室眷屬 飢寒困苦 父母敎誨 瞋目怒譍 言令不和 違戻反逆 譬如怨家 不如無子 取與無節 衆共患厭 負恩違義 無有報償之心 貧窮困乏 不能復得 辜較縱奪 放恣遊散 串數唐得 用自賑給 耽酒嗜美 飮食無度 肆心蕩逸 魯扈牴突 不識人情 強欲抑制 見人有善 憎嫉惡之 無義無禮 無所顧難 自用職當 不可諌曉 六親眷屬 所資有無 不能憂念 不惟父母之恩 不存師友之義 心常念惡 口常言惡 身常行惡 曾無一善 不信先聖 諸佛經法 不信行道 可得度世 不信死後 神明更生 不信作善得善 爲惡得惡 欲殺眞人 鬪亂衆僧 欲害父母 兄弟眷屬 六親憎惡 願令其死 如是世人 心意倶然 愚癡曚昧 而自以智慧 不知生所從來 死所趣何 不仁不順 逆惡天地 而於其中 悕望僥倖 欲求長生 會當歸死 慈心敎誨 令其念善 開示生死 善惡之趣 自然有是 而不肯信之 苦心與語 無益其人 心中閉塞 意不開解 大命將終 悔懼交至 不豫修善 臨窮方悔 悔之於後 將何及乎 天地之間 五道分明 恢廓窈窕 浩浩茫茫 善惡報應 禍福相承 身自當之 無誰代者 數之自然 應其所行 殃咎追命 無得縱捨 善人行善 從樂入樂 從明入明 惡人行惡 從苦入苦 從冥入冥 誰能知者 獨佛知耳 敎語開示 信用者少 生死不休 惡道不絶 如是世人 難可具盡 故有自然 三塗無量苦惱 展轉其中 世世累劫 無有出期 難得解脱 痛不可言 是爲五大惡 五痛五燒 勤苦如是 譬如大火 焚燒人身 人能於中 一心制意 端身正念 言行相副 所作至誠 所語如語 心口不轉 獨作諸善 不爲衆惡者 身獨度脱 獲其福德 度世上天泥洹之道 是爲五大善也 

佛告彌勒 吾語汝等 是世五惡 勤苦若此 五痛五燒 展轉相生 但作衆惡 不修善本 皆悉自然 入諸惡趣 或其今世 先被殃病 求死不得 求生不得 罪惡所招 示衆見之 身死隨行 入三惡道 苦毒無量 自相燋然 至其久後 共作怨結 從小微起 遂成大惡 皆由貪著財色 不能施惠 癡欲所迫 隨心思想 煩惱結縛 無有解已 厚己諍利 無所省録 富貴榮華 當時快意 不能忍辱 不務修善 威勢無幾 隨以磨滅 身座勞苦 久後大劇 天道施張 自然糺擧 綱紀羅網 上下相應 煢煢忪忪 當入其中 古今有是 痛哉可傷 佛語彌勒 世間如是 佛皆哀之 以威神力 摧滅衆惡 悉令就善 棄捐所思 奉持經戒 受行道法 無所違失 終得度世 泥洹之道 佛言汝今 諸天人民 及後世人 得佛經語 當熟思之 能於其中 端心正行 主上爲善 率化其下 轉相勅令 各自端守 尊聖敬善 仁慈博愛 佛語敎誨 無敢虧負 當求度世 拔斷生死 衆惡之本 當離三塗 無量憂畏 苦痛之道 汝等於是 廣殖德本 布恩施惠 勿犯道禁 忍辱精進 一心智慧 轉相敎化 爲德立善 正心正意 齋戒淸淨 一日一夜 勝在無量壽國 爲善百歳 所以者何 彼佛國土 無爲自然 皆積衆善 無毛髮之惡 於此修善 十日十夜 勝於他方 諸佛國土 爲善千歳 所以者何 他方佛國 爲善者多 爲惡者少 福德自然 無造惡之地 唯此間多惡 無有自然 勤苦求欲 轉相欺紿 心勞形困 飮苦食毒 如是悤務 未嘗寧息 吾哀汝等 天人之類 苦心誨喩 敎令修善 隨器開導 授與經法 莫不承用 在意所願 皆令得道 佛所遊履 國邑丘聚 靡不蒙化 天下和順 日月淸明 風雨以時 災厲不起 國豐民安 兵戈無用 崇德興仁 務修禮讓 佛言我哀愍 汝等諸天人民 甚於父母念子 今吾於此世間作佛 降化五惡 消除五痛 絶滅五燒 以善改惡 拔生死之苦 令獲五德 昇無爲之安 吾去世後 經道漸滅 人民諂僞 復爲衆惡 五燒五痛 還如前法 久後轉劇 不可悉說 我但爲汝 略言之耳 佛告彌勒 汝等各善思之 轉相敎誡 如佛經法 無得犯也 於是彌勒菩薩 合掌白言 佛所說甚苦 世人實爾 如來普慈哀愍 悉令度脱 受佛重誨 不敢違失 

佛告阿難 汝起更整衣服 合掌恭敬 禮無量壽佛 十方國土 諸佛如來 常共稱揚 讚歎彼佛 無著無礙 於是阿難 起整衣服 正身西向 恭敬合掌 五體投地 禮無量壽佛 白言世尊 願見彼佛 安樂國土 及諸菩薩 聲聞大衆 說是語已 即時無量壽佛 放大光明 普照一切 諸佛世界 金剛圍山 須彌山王 大小諸山 一切所有 皆同一色 譬如劫水 彌滿世界 其中萬物 沈沒不現 滉瀁浩汗 唯見大水 彼佛光明 亦復伽是 聲聞菩薩 一切光明 皆悉隱蔽 唯見佛光 明曜顯赫 爾時阿難 即見無量壽佛 威德巍巍 如須彌山王 高出一切 諸世界上 相好光明 靡不照曜 此會四衆 一時悉見 彼見此土 亦復如是 

爾時佛告阿難 及慈氏菩薩 汝見彼國 從地已上 至淨居大 其中所有 微妙嚴淨 自然之物 爲悉見不 阿難對曰 唯然已見 汝寧復聞無量壽佛大音 宣布一切世界 化衆生不 阿難對曰 唯然已聞 彼國人民 乘百千由旬 七寶宮殿 無所障礙 徧至十方 供養諸佛 汝復見不 對曰已見 彼國人民 有胎生者 汝復見不 對曰已見 其胎生者 所處宮殿 或百由旬 或五百由旬 各於其中 受諸快樂 如忉利天上 亦皆自然 

爾時慈氏菩薩 白佛言世尊 何因何縁 彼國人民 胎生化生 佛告慈氏 若有衆生 以疑惑心 修諸功德 願生彼國 不了佛智 不思議智 不可稱智 大乘廣智 無等無倫最上勝智 於此諸智 疑惑不信 然猶信罪福 修習善本 願生其國 此諸衆生 生彼宮殿 壽五百歳 常不見佛 不聞經法 不見菩薩 聲聞聖衆 是故於彼國土 謂之胎生 若有衆生 明信佛智 乃至勝智 作諸功德 信心回向 此諸衆生 於七寶華中 自然化生 跏趺而坐 須臾之頃 身相光明 智慧功德 如諸菩薩 具足成就 

復次慈氏 他方佛國 諸大菩薩 發心欲見無量壽佛 恭敬供養 及諸菩薩 聲聞之衆 彼菩薩等 命終得生 無量壽國 於七寶華中 自然化生 彌勒當知 彼化生者 智慧勝故 其胎生者 皆無智慧 於五百歳中 常不見佛 不聞經法 不見菩薩 諸聲聞衆 無由供養於佛 不知菩薩法式 不得修習功德 當知此人 宿世之時 無有智慧 疑惑所致 

佛告彌勒 譬如轉輪聖王 別有七寶宮室 種種莊嚴 帳設牀帳 懸諸繒旛 若有諸小王子 得罪於王 輒内彼宮中 繋以金鎖 供給飮食 衣服牀蓐 華香妓樂 如轉輪王 無所乏少 於意云何 此諸王子 寧樂彼處不 對曰不也 但種種方便 求諸大力 欲自免出 佛告彌勒 此諸衆生 亦復如是 以疑惑佛智故 生彼宮殿 無有刑罰 乃至一念惡事 但於五百歳中 不見三寶 不得供養修諸善本 以此爲苦 雖有餘樂 猶不樂彼處 若此衆生 識其本罪 深自悔責 求離彼處 即得如意 往詣無量壽佛所 恭敬供養 亦得徧至 無量無數 諸餘佛所 修諸功德 彌勒當知 其有菩薩 生疑惑者 爲失大利 是故應當明信 諸佛無上智慧 

彌勒菩薩 白佛言世尊 於此世界 有幾所不退菩薩 生彼佛國 佛告彌勒 於此世界 有六十七億 不退菩薩 往生彼國 一一菩薩 已曾供養 無數諸佛 次如彌勒者也 諸小行菩薩 及修習少功德者 不可稱計 皆當往生 佛告彌勒 不但我刹 諸菩薩等 往生彼國 他方佛土 亦復如是 其第一佛 名曰遠照 彼有百八十億菩薩 皆當往生 其第二佛 名曰寶藏 彼有九十億菩薩 皆當往生 其第三佛 名曰無量音 彼有二百二十億菩薩 皆當往生 其第四佛 名曰甘露味 彼有二百五十億菩薩 皆當往生 其第五佛 名曰龍勝 復有十四億菩薩 皆當往生 其第六佛 名曰勝力 彼有万四千菩薩 皆當往生 其第七佛 名曰師子 彼有五百億菩薩 皆當往生 其第八佛 名曰離垢光 彼有八十億菩薩 皆當往生 其第九佛 名曰德首 彼有六十億菩薩 皆當往生 其第十佛 名曰妙德山 彼有六十億菩薩 皆當往生 其第十一佛 名曰人王 彼有十億菩薩 皆當往生 其第十二佛 名曰無上華 彼有無數 不可稱計 諸菩薩衆 皆不退轉 智慧勇猛 已曾供養 無量諸佛 於七日中 即能攝取 百千億劫 大士所修 堅固之法 斯等菩薩 皆當往生 其第十三佛 名曰無畏 彼有七百九十億 大菩薩衆 諸小菩薩 及比丘等 不可稱計 皆當往生 佛語彌勒 不但此十四佛國中 諸菩薩等 當往生也 十方世界 無量佛國 其往生者 亦復如是 甚多無數 我但說十方 諸佛名號 及菩薩比丘 生彼國者 晝夜一劫 尚未能竟 我今爲汝 略說之耳 

佛語彌勒 其有得聞 彼佛名號 歡喜踊躍 乃至一念 當知此人 爲得大利 則是具足 無上功德 是故彌勒 設有大火 充滿三千大千世界 要當過此 聞是經法 歡喜信樂 受持讀誦 如說修行 所以者何 多有菩薩 欲聞此經 而不能得 若有衆生 聞此經者 於無上道 終不退轉 是故應當 專心信受 持誦說行 佛言吾今 爲諸衆生 說此經法 令見無量壽佛 及其國土 一切所有 所當爲者 皆可求之 無得以我 滅度之後 復生疑惑 當來之世 經道滅盡 我以慈悲哀愍 特留此經 止住百歳 其有衆生 値斯經者 隨意所願 皆可得度 佛語彌勒 如來興世 難値難見 諸佛經道 難得難聞 菩薩勝法 諸波羅蜜 得聞亦難 遇善知識 聞法能行 此亦爲難 若聞斯經 信樂受持 難中之難 無過此難 是故我法 如是作 如是說 如是敎 應當信順 如法修行 

爾時世尊 說此經法 無量衆生 皆發無上正覺之心 万二千那由他人 得淸淨法眼 二十二億 諸天人民 得阿那含果 八十万比丘 漏盡意解 四十億菩薩 得不退轉 以弘誓功德 而自莊嚴 於將來世 當成正覺 爾時三千大千世界 六種震動 大光普照 十方國土 百千音樂 自然而作 無量妙華 紛紛而降 佛說經已 彌勒菩薩 及十方來 諸菩薩衆 長老阿難 諸大聲聞 一切大衆 聞佛所說 靡不歡喜 

佛說無量壽經卷下

  白文は、聖教電子化研究会により配布（転載・再利用・再配布自由）されているものを用いた。
 原典は『東本願寺蔵版本』に依る。

脚注

参考文献 
 浄土真宗教学伝道研究センター 編『浄土真宗聖典（原典版）』本願寺出版社、1985年、ISBN 4-89416-251-2。
 真宗聖典編纂委員会 編『真宗聖典』真宗大谷派宗務所出版部、1978年、ISBN 4-8341-0070-7。
 中村 元 早島鏡正 紀野一義 訳註『浄土三部経 上（改訳版）』岩波書店〈岩波文庫〉、1990年、ISBN 4-00-333061-7。

仏教

zh:佛說無量壽經